Naâ Jesuré miáakã,
yɨ'ɨ̂ João,
tohô niikã́ Simão Pedro,
ɨ̃sâ pɨárã naâre siru tuú wã'kawɨ.
Sacerdotea wiôgɨ yɨ'ɨ̂re ĩ'yâ masiwĩ.
Tohô weégɨ yɨ'ɨ̂ Jesu me'ra wiôgɨ yaá wi'i po'peapɨ sãháawɨ.
Pedro pe'e sopepɨ́ tohâ nɨ'kawĩ.
Kɨ̃ɨ̂ tohô weekã́ ĩ'yâgɨ,
yɨ'ɨ̂ sopé ko'tegó me'ra uúkũ,
kɨ̃ɨ̂re pihî sõrowɨ.
Be'ropɨ́ koô Pedrore sẽrí yã'awõ:
—Mɨ'ɨ̂ sĩ'í me'rakɨ̃hɨ meheta niîti?
Pedro koôre niîwĩ:
—Nií wee',
niîwĩ.
Pũûro yɨsɨáwɨ.
Tohô weérã tií wi'i da'rá ko'terã,
tohô niikã́ surára pekâ me'e wĩhawã́.
Naâ tií me'e sumútohopɨ so'má nu'ku bɨrowã.
Pedro kẽ'ra naâ me'ra so'mágɨ wa'âwĩ.
Sacerdotea wiôgɨ Aná Jesuré sẽrí yã'akɨ niîwĩ:
—Noa nohó niîti mɨ'ɨ̂ bu'erã́?
Yẽ'e nohóre mɨ'ɨ̂ bu'êti naâre?
niîkɨ niîwĩ.
Jesu kɨ̃ɨ̂re yɨ'tíkɨ niîwĩ:
—Yɨ'ɨ̂ niî pe'tirã tɨ'óropɨ bu'êwɨ.
Judeu masa neresé wi'seripɨ,
tohô niikã́ Õ'âkɨ̃hɨ wi'i Judeu masa nerê wɨaropɨ bu'êwɨ.
Ya'yióropɨ bu'êtiwɨ.
De'ró weégɨ yɨ'ɨ̂re sẽrí yã'ati?
Ãpêrã yɨ'ɨ̂re tɨ'ó'kãrãre sẽrí yã'aya.
Naâ masîsama.
Naâ mɨ'ɨ̂re werêrãsama,
niîkɨ niîwĩ Jesu.
Jesu tohô niikã́ tɨ'ógɨ,
ni'kɨ́ Õ'âkɨ̃hɨ wi'i ko'tegɨ́ surára Jesu yaá diâpoare paâkɨ niîwĩ.
Kɨ̃ɨ̂re niîkɨ niîwĩ:
—De'ró weégɨ tohô yɨ'tití sacerdotea wiôgɨre?
Jesu kɨ̃ɨ̂re niîkɨ niîwĩ:
—Yɨ'ɨ̂ yã'âro niîka be'ro “Teé bu'iri paápɨ.
Teé yã'â niî'”,
niîya.
Ãyuró niîka be'ro maa,
de'ró weégɨ yɨ'ɨ̂re paáti?
niîkɨ niîwĩ Jesu.
Be'ró Aná Jesuré dɨ'té no'o'kɨre taha sacerdotea wiôgɨ Caifá tiropɨ o'ôo'wĩ.
Tohô weerí kura Pedro pekâ me'e sumútoho so'má nu'kuwĩ.
Toopɨ́ niirã́ kɨ̃ɨ̂re sẽrí yã'awã:
—Mɨ'ɨ̂ sĩ'í me'rakɨ̃hɨ meheta niîti?
Pedro naâre niîwĩ:
—Nií wee'.
Be'ró ni'kɨ́ sacerdotea wiôgɨre da'rá ko'tegɨ,
Pedro kɨ̃ɨ̂ o'mê peero dɨtê pã're'kɨ akawerégɨ Pedrore niîwĩ:
—Yɨ'ɨ̂ mehêpɨ mɨ'ɨ̂re oliveira otê'karopɨ kɨ̃ɨ̂ me'ra niikã́ ĩ'yaápɨ.
Pedro opâturi niî soowĩ.
Tohô niîka be'ro kãrêkẽ' uuwĩ́.